終風操
作者：王令
朝代：宋

paragraphs: 雲之揚揚，油油其蒙。
望我以雨，卒從以風。
雲之油油，揚揚其去。
我挽不可，泣立以佇。
終風不休，終雲不留。
不雨我田，不穀我收。
巖巖南山，有川其下。
徒能必雲，不能必雨。
蓁蓁者林，有越而樛。
人伐以歸，我徂安休。
嗟今之人，顧己是求。
有顧者木，曷爲而材。
大折以薪，小生何哉。
嗟今之人，誰同我哀。